[pic] | KOMISIJA EVROPSKIH SKUPNOSTI |

Bruselj, 10.1.2008

COM(2007) 871 konč.

2006/0129 (COD)

SPOROČILO KOMISIJE EVROPSKEMU PARLAMENTU v skladu z drugim pododstavkom člena 251(2) Pogodbe ES glede

skupnega stališča, ki ga je sprejel Svet z namenom, da se sprejme Direktiva Evropskega parlamenta in Sveta o standardih kakovosti okolja na področju vodne politike ter da se spremenijo direktive 82/176/EGS, 83/513/EGS, 84/156/EGS, 84/491/EGS, 86/280/EGS in 2000/60/ES

2006/0129 (COD)

SPOROČILO KOMISIJEEVROPSKEMU PARLAMENTUv skladu z drugim pododstavkom člena 251(2) Pogodbe ESglede

skupnega stališča, ki ga je sprejel Svet z namenom, da se sprejme Direktiva Evropskega parlamenta in Sveta o standardih kakovosti okolja na področju vodne politike ter da se spremenijo direktive 82/176/EGS, 83/513/EGS, 84/156/EGS, 84/491/EGS, 86/280/EGS in 2000/60/ES

(Besedilo velja za EGP)

1- OZADJE

Datum predložitve predloga EP in Svetu (dokument COM(2006) 397 konč. – 2006/0129 COD): | 17. julij 2006 |

Datum mnenja Evropskega ekonomsko-socialnega odbora: | 15. februar 2007 |

Datum mnenja Evropskega parlamenta, prva obravnava: | 22. maj 2007 |

Datum sprejetja skupnega stališča (s kvalificirano večino): | 20. december 2007 |

2- CILJ PREDLOGA KOMISIJE

Predlog Komisije za direktivo o standardih kakovosti okolja na področju vodne politike („Direktiva o prednostnih snoveh“) je „hčerinska direktiva“ Okvirne direktive o vodah – ODV (2000/60/ES). Cilji predloga so naslednji:

- določitev standardov kakovosti okolja za določeno število snovi (na podlagi člena 16(7) ODV),

- razveljavitev nekaterih določb obstoječe zakonodaje (v skladu s členom 16(10) ODV) in

- revizija seznama prednostnih nevarnih snovi (na podlagi Odločbe 2455/2001/ES).

Predlog ne predvideva dodatnega nadzora nad emisijami (iz člena 16(6) in (8) ODV), ker je Komisija med letoma 2000 in 2006 predložila več kot 30 aktov Skupnosti, ki uvajajo nadzor emisij za te snovi (vključno z Uredbo REACH o registraciji, evalvaciji in avtorizaciji kemikalij (Uredba (ES) št. 1907/2006) in Tematsko strategijo o trajnostni rabi pesticidov (COM(2006) 373 konč.)). Skupaj z obstoječo zakonodajo (vključno z Direktivo o celovitem preprečevanju in nadzorovanju onesnaževanja (Direktiva 96/61/ES)) imajo države članice dovolj instrumentov, da dosežejo cilje ODV. Ta pristop je bil opredeljen v sporočilu (COM(2006) 398 konč.), povezanem z Direktivo o prednostnih snoveh, in v Oceni učinka (SEC(2006) 947 konč.). Slednjič ta pristop in razveljavitev več direktiv prispevata k agendi „za boljšo pravno ureditev“.

3 PRIPOMBE NA SKUPNO STALIŠČE

3.1 Splošne pripombe

Komisija je v celoti, delno ali načelno sprejela 29 od 71 sprememb, ki jih je predlagal Evropski parlament pri prvi obravnavi. Zdaj je v skupno stališče dobesedno, delno ali pomensko vključenih 22 sprememb.

Komisija je sprejela vse spremembe, katerih namen je bil razjasniti področje uporabe tega predloga. Komisija ni sprejela sprememb, ki so uvajale dodatne snovi na seznam ali ki so spreminjale uvrstitev „prednostnih nevarnih snovi“. Komisija meni, da to ni v skladu s področjem uporabe predloga in določbami zadevne zakonodaje Skupnosti. Poleg tega je Komisija zavrnila vse spremembe, ki podvajajo obveznosti, določene že v Okvirni direktivi o vodah (2000/60/ES), ali ki omejujejo pravico Komisije do pobude.

Zdaj se Svet strinja, da dobesedno, delno ali pomensko vključi več sprememb Parlamenta, ker vsebujejo pojasnila ali dopolnjujejo predlog Komisije. Vendar večina sprememb ni bila vključena v skupno stališče, ker se Svet strinja s Komisijo, da so nepotrebni in/ali nezaželeni.

Komisija meni, da skupno stališče, ki je bilo sprejeto s kvalificirano večino dne 20. decembra 2007, ne spreminja pristopa ali ciljev predloga in ga zato lahko podpira v sedanji obliki.

3.2 Podrobne pripombe

3.2.1 Spremembe Parlamenta, ki jih je Komisija sprejela in so v celoti, delno ali načelno vključene v skupno stališče

Spremembe 1, 4, 7, 8, 14, 21, 24, 29, 30, 35, 36, 40, 52 in 73 so vključene v različni meri. Vsebujejo pojasnila in dodatne podrobnosti, zlasti glede razmerja med to direktivo in Okvirno direktivo o vodah ter ostalo zadevno zakonodajo Skupnosti.

3.2.2 Spremembe Parlamenta, ki jih je Komisija zavrnila, vendar so v celoti, delno ali načelno vključene v skupno stališče

Spremembi 20 in 66 sta uvedli sklicevanje na okvirno direktivo o vodah, ki ni bilo v skladu z določbami iz navedene direktive. Svet je vnesel jasnejše besedilo v člena 1 in 3, tako da je vnesel sklicevanja, ki se načelno nanašajo na spremembe, vendar zagotavljajo potrebno skladnost. Zato je skupno stališče sprejemljivo za Komisijo.

Sprememba 26 zagotavlja možnost, da se upoštevanje standardov kakovosti spremlja v sedimentih in/ali živih organizmih namesto v vodi, ne da bi uvajala potrebno jasnost in varnostne ukrepe za zagotavljanje iste ravni zaščite. Novi odstavek 2 člena 3 skupnega stališča odpravlja te pomanjkljivosti in omogoča zadevno spremljanje v sedimentih in/ali živih organizmih na jasen in transparenten način, ki omogoča Komisiji, da preveri, da so cilji varovanja okolja in pogoji notranjega trga primerljivi v vseh državah članicah. Zato je skupno stališče sprejemljivo za Komisijo.

Spremembe 32, 33 in 45 so prejudicirale ustrezen način ravnanja in omejevale pravico Komisije do pobude. Skupno stališče načelno upošteva te vidike tako, da uvaja nov člen 7 o ponovnem preveritvi potrebe, da se redno izvajajo kontrole emisij po vsej Skupnosti. To je skladno z obveznostmi, določenimi v členu 18 okvirne direktive o vodah, in zato sprejemljivo za Komisijo.

Sprememba 47 je od Komisije zahtevala, da pripravi poročilo o onesnaženju, ki ga povzročajo tretje države. Skupno stališče to točko načelno obravnava v novih členih 6 in 7. Oba člena sta načelno sprejemljiva za Komisijo. Vendar bi Komisija želela, da bi bilo besedilo natančnejše, zlasti pri členu 6. To naj bi vzpostavilo pravno jasnost, in sicer tako, da bi bile tiste določbe Direktive 2000/60/ES, ki državam članicam omogočajo obravnavanje vprašanj čezmejnega onesnaževanja, jasno opredeljene, tako bi bilo zagotovljeno, da države članice ne kršijo predlagane direktive.

Spremembi 50 in 51 sta predlagali združitev delov A in B Priloge I predloga Komisije. To ni bilo sprejemljivo, ker okvirna direktiva o vodah (ODV) predvideva različne obveznosti na primer glede spremljanja za snovi v različnih delih prilog ODV. Skupno stališče združuje oba dela prilog, ob tem pa podrobno določa različne obveznosti za različne snovi. Čeprav se to zdi manj transparentno, ne spreminja bistva predloga Komisije in je zato sprejemljivo.

3.2.3 Spremembe Parlamenta, ki sta jih Komisija in Svet zavrnila ter niso vključene v skupno stališče

Obe instituciji sta zavrnili spremembe 2, 5, 6, 9, 10, 11, 19, 27, 28, 37, 39, 41, 44, 46, 47, 49, 53, 54, 56, 57, 58, 59, 60, 61, 62, 63, 65, 67, 69, 70, 71, 72, 74 in 76, zato te spremembe niso vključene. V teh spremembah je bilo predlagano, da se dodajo na seznam nekatere snovi oziroma da se več „prednostnih nevarnih snovi“ uvrsti drugače. Poleg tega so bili z njimi uvedeni elementi, ki so bili nezdružljivi z določbami okvirne direktive o vodah ali druge zakonodaje Skupnosti ali pa so te določbe podvajali. Nekatere spremembe tudi niso upoštevale pravice Komisije do pobude.

3.2.4 Spremembe Parlamenta, ki jih je Komisija v celoti, delno ali načelno sprejela, vendar niso bile vključene v skupno stališče

Komisija je delno ali načelno sprejela spremembe 3, 12, 13, 16, 17, 18, 22, 23, 25, 31, 34, 38, 43, 48 in 79, ki pa niso bile vključene. Čeprav se Komisija strinja z razmišljanjem iz teh sprememb, meni, da so te spremembe večinoma pojasnila ali redakcijski dodatki k njenemu predlogu.

Svet jih ni vključil v skupno stališče, ker je menil, da so nepotrebne in/ali nezaželene.

3.2.5 Dodatne spremembe, ki jih je v predlog uvedel Svet

Novi člen 2 pojasnjuje, da opredelitve Direktive 2000/60/ES veljajo tudi za to direktivo.

Mandat, podeljen Komisiji za spreminjanje delov priloge je določen v členu 3(5). V luči nedavnih sprememb Sklepa 1999/468/ES (kakor je bil spremenjen s Sklepom Sveta 2006/512/ES) je bil uveden regulativni postopek s pregledom.

Glede členov 4 (območje mešanja) in 5 (popis) je predlog Komisije predvidel, da Komisija lahko prevzame metode ali smernice po postopku komitologije. Ti odstavki so bili črtani, ker je bilo odločeno, da tako usklajevanje ni potrebno. Vendar pa je Komisija izjavila, da bo organizirala izmenjavo informacij med državami članicami o teh zadevah.

Uvodna izjava 25 je bila uvedena, da se vključi besedilo o korelacijskih tabelah, skladno z odstavkom 34 medinstitucionalnih sporazumov o boljši pripravi zakonodaje.

4- SKLEP

Spremembe, ki jih je uvedel Svet, pomagajo razjasniti predlog in opredeljujejo nekatere določbe z namenom zagotoviti skladnost z okvirno direktivo o vodah. Dodatne določbe o spremljanju stanja sedimentov in/ali živih organizmov so sprejemljive, ker se Komisija strinja z nameni, na katerih temeljijo, in ker je zagotovljeno, da lahko Komisija preveri, da države članice uporabljajo enako raven zaščite in tako zagotavljajo delovanje notranjega trga. Komisija zato podpira skupno stališče.